Jacob Bjerknes

Jacob («Jack») Aall Bonnevie Bjerknes  (født 2. november 1897 i Stockholm, død 7. juli 1975 i Los Angeles, California) var en norsk-amerikansk meteorolog. 

Han var sønn av meteorologen Vilhelm Bjerknes (1862–1951), en av pionerene i den moderne værvarsling. Moren var Sofie Honoria Bonnevie, Kristian Bjerknes (arkitekt og museumsdirektør) var hans bror og Kristine Bonnevie (Norges første kvinnelige professor) var en tante. Morfaren var Jacob Aall Bonnevie.

Virke

Han var medlem av en gruppe meteorologer, kalt Bergensskolen, som Vilhelm Bjerknes ledet i utviklingen av modellen som forklarer dannelsen, forsterkingen og oppløsingen av ekstratropiske sykloner, det vi kaller lavtrykk, og som introduserte konseptet om fronter, skarpe grenser mellom to forskjellige luftmasser. Dette konseptet er kjent som den norske syklonmodellen. 

I 1922 ga han ut artikkelen The life cycle of cyclones and the polar front theory of atmospheric circulation sammen med Halvor Solberg, der han forklarte at dynamikken i polarfronten, sammen med syklonmodellen, var den drivende mekanismen bak varmetransport mot polene i atmosfæren. For dette og annen forsking fikk Bjerknes doktorgrad ved Universitetet i Oslo i 1924. Pionerinnsatsen gjør ham til grunnlegger av synoptisk meteorologi som egen faggren.

Bjerknes var meteorolog for Roald Amundsen forut for Amundsens flyging mot Nordpolen med «N 24» og «N 25» i 1925. Bjerknes fastslo, på bakgrunn av observasjoner fra Nansens «Fram»-ferd, hvilket tidspunkt som var det gunstigste for å fly mot Nordpolen. Bjerknes skrev også et kapittel i boka Gjennem luften til 88° nord : Amundsen–Ellsworths polflyvning 1925.

Bjerknes bisto Roald Amundsen som meteorolog da denne krysset Arktis første gang i luftskipet Norge i 1926, men var ikke ombord i luftskipet. I 1931 ble Bjerknes utnevnt til professor ved  Bergens Museum (nå del av Universitetet i Bergen). I 1933 oppdaget han den atmosfæriske bølgen i forbindelse med sykloner. I 1937 forklarte han hvordan trykktendensen ved jordoverflaten kunne benyttes til å forutsi utviklingen av lavtrykk.

I 1933–1934 forleste Bjerknes ved Massachusetts Institute of Technology i USA og i 1940 emigrerte han til USA der han ble leder for en meteorologisk avdeling ved fysikkavdelingen ved University of California i Los Angeles. Her utviklet han og nordmannen Jørgen Holmboe videre teoriene rundt trykktendensen ekstropiske sykloner. Under andre verdenskrig arbeidet Bjerknes for det amerikanske forsvaret, og bidro blant annet med grad av oberst til beregning av de gunstigste tidspunkt for atombombingen av Hiroshima og Nagasaki.

I 1950-årene var Bjerknes en av de første til å foreslå bruk av raketter, og senere satellitter, til å ta bilder av storskala værsystem i atmosfæren. Samme tiår begynte de første datamaskinene å bli tilgjengelige for meteorologisk forsking og syklonmodellen til Bjerknes ble en viktig del av de første nøyaktige værprognosene laget av en datamatskin i 1952.

I de senere år fokuserte Bjerknes på energiutvekslingen mellom atmosfæren og havet, og særlig effekten av El Niño.

Utmerkelser 
 Honorary Fellow, Royal Meteorological Society, 1932
 Symons Gold Medal, Royal Meteorological Society, 1940
 Bowie Medal, American Geophysical Union, 1945
 Meritorious Civilian Service Medal, U.S. Air Force, 1946
 Den Kongelige Norske St. Olavs Orden, Ridder av 1. klasse, 1947 
 Vegamedaljen i guld, Svenska Sällskapet för Antropologi och Geografi, 1958  
 Internasjonal meteorologisk organisasjons-prisen, Verdens meteorologiorganisasjon, 1959  
 Carl-Gustaf Rossby forskningsmedalje, American Meteorological Society, 1960
 Robert M. Losey-prisen, Institute of Aerospace Sciences, 1963
 President i Meteorological Association, Den internasjonale union for geodesi og geofysikk, 1948-51 
 Nasjonal forskningsmedalje, 1966
 Æresmedlem og medlem av American Meteorological Society, 1966
 Æresdoktor ved University of California, 1967

Se også 
 Koren for farens slekt

Referanser

Eksterne lenker 
 Biografi fra American Geophysical Union
 Biographie de Jacob Bjerknes av Arnt Eliassen

Norske professorer i meteorologi
Professorer ved Universitetet i Bergen
Meteorologer fra USA
Personer fra USA av norsk opphav
Personer fra USA født i Sverige
Nordmenn født i Sverige
Personer begravet på Vår Frelsers gravlund
Personer fra Stockholm